## Rješenje ustavnog suda Republike Hrvatske broj U-II-1028/1994. od 10. svibnja 1995

### NN 34/1995 (19.5.1995.), Rješenje ustavnog suda Republike Hrvatske broj U-II-1028/1994. od 10. svibnja 1995

# USTAVNI SUD REPUBLIKE HRVATSKE

Ustavni sud Republike Hrvatske u sastavu Jadranko Crnić, predsjednik
Suda, te suci Zdravko Bartovčak, dr. Velimir Belajec, dr. Nikola Filipović,
Ante Jelavić Mitrović, mr. Vojislav Kučeković, Jurica Malčić, mr. Hrvoje
Momčinović, Ivan Marijan Severinac i Mladen Žuvela, odlučujući o prijedlogu
Marka Lapaine iz Varaždina o ocjeni ustavnosti odluke - obavijesti predsjednice
Županijskog doma Sabora Republike Hrvatske, u sjednici održanoj dana 10.
svibnja 1995. godine, donio je slijedeće

## RJEŠENJE

### USTAVNOG SUDA REPUBLIKE HRVATSKE BROJ U-II-1028/1994. OD 10. SVIBNJA 1995

1. Odbacuje se prijedlog za ocjenu ustavnosti odluke - obavijesti predsjednice
Županijskog doma Sabora Republike Hrvatske od 29. studenog 1994. godine.

2. Ovo će se rješenje objaviti u "Narodnim novinama"

#### Obrazloženje:

Gospodin Marko Lapaine, odvjetnik iz Varaždina, zastupnik u Županijskom
domu Sabora Republike Hrvatske stavio je prijedlog da se ocijeni ustavnost
odluke navedene u izreci ovog rješenja. Riječ je o obavijesti Klubu zastupnika
Hrvatske socijalno-liberalne stranke Županijskog doma u kojoj se kaže:

"U svezi s prijedlogom Kluba zastupnika Hrvatske socijalno-liberalne
stranke Županijskog doma Sabora Republike Hrvatske, kojim se traži pokretanje
postupka za vraćanje Zastupničkom domu Zaključka o pretvorbi i privatizaciji
društvenog vlasništva, koje je Zastupnički dom Sabora Republike Hrvatske
donio na sjednici 24. studenoga 1994. i upućenje predsjedniku Županijskog
doma Sabora Republike Hrvatske 26. studenoga 1994., dozvolite mi da vas
obavijestim o sljedećem:

1. Prema odredbi članka 81. stavak 1. alineja 4. Ustava Republike Hrvatske,
te odredbi članka 32. stavak 1. alineja 4. Poslovnika Županijskog doma
Sabora Republike Hrvatske, Županijski dom može u roku od 15 dana, od dana
izglasavanja zakona u Zastupničkom domu, uz obrazloženo mišljenje vratiti
zakon na ponovno odlučivanje Zastupničkom domu.

Navedenim odredbama Ustava i Poslovnika nisu obuhvaćeni ostali akti
koje donosi Sabor Republike Hrvatske.

2. Slijedom navedenog na zaključke Zastupničkog doma donesene 24. studenoga
1994. ne može se na odgovarajući način primijeniti citirana ustavna i poslovnička
odredba niti može Županijski dom pokrenuti postupak za vraćanje izglasanih
zaključaka Zastupničkom domu.

3. Polazeći od navedenog prijedloga Kluba zastupnika Hrvatske socijalno-liberalrre
stranke Županijskog doma Sabora Republike Hrvatske nije ustavno-pravno
utemeljen."

Prijedlog nije dopušten.

Ustavni je sud nadležan ocjenjivati suglasnost zakona s Ustavom i suglasnost
drugog propisa sa zakonom i Ustavom (čl. 125. al. 1. i 2. Ustava).

Odluka o kojoj se govori u prijedlogu nije niti zakon niti drugi propis.
To nije niti prema svom donosiocu niti prema svom sadržaju. Taj akt ne
sadrži normu, tj. neko općeobavezno pravilo ponašanja, a niti sankciju
za nepridržavanje. Zapravo je riječ o mišljenju predsjednice Županijskog
doma o ustavnopravnoj utemeljenosti prijedloga rečenog Kluba zastupnika
kojim traže pokretanje postupka za vraćanje Zastupničkom domu Zaključaka
tog Doma o pretvorbi i privatizaciji.

Predsjednica Županijskog doma u obavljanju svoje dužnosti odgovara na
prijedlog jednog od Klubova toga Doma. Zastupnici mogu u skladu s Poslovnikom
Županijskog doma Sabora Republike Hrvatske ("Narodne novine",
broj 24/93 i 43/94) poduzimati određene radnje, odnosno stavljati prijedloge,
ali nema, kao što je već rečeno, osnova za pokretanje postupka ocjene ustavnosti
jer odgovor - mišljenje nije drugi propis iz al. 2. čl.125. Ustava Republike
Hrvatske.

Valjalo je zato odlučiti kao u izreci pod 1. temeljem odredbe članka
26. Ustavnog zakona o Ustavnom sudu Republike Hrvatske ("Narodne novine",
broj 13/91).

Odredba pod 2 izreke zasnovana je na odredbi članka 20. stavak 1. navedenog
Ustavnog zakona.

Broj: U-II-1028/ 1994

Zagreb, 10. svibnja 1995.

USTAVNI SUD REPUBLIKE HRVATSKE

Predsjednik

**Jadranko Crnić**, v. r.

Rješenje, NN 34/1995-705